15. aprillil 2013 esitatud hagi - Typke versus komisjon
(kohtuasi T-214/13)
Kohtumenetluse keel: inglise
Pooled
Hageja: Rainer Typke (Hasbergen, Saksamaa) (esindajad: advokaadid B. Cortese ja A. Salerno)
Kostja: Euroopa Komisjon
Nõuded
Hageja palub Üldkohtul:
tühistada Euroopa Komisjoni 5. veebruari 2013. aasta otsus, millega jäeti rahuldamata hageja poolt määruse (EÜ) nr 1049/2001 alusel esitatud kordustaotlus dokumentidega tutvumiseks - menetluses GESTDEM 2012/3258;
tühistada Euroopa Komisjoni 13. märtsil 2013 vaikimisi tehtud keeldumise otsus, mis puudutas hageja poolt määruse (EÜ) nr 1049/2001 alusel esitatud kordustaotlust dokumentidega tutvumiseks - menetluses GESTDEM 2012/3258;
mõista kohtukulud välja kostjalt.
Väited ja peamised argumendid
Hagi põhjenduseks esitab hageja ühe väite, et rikutud on määruse (EÜ) nr 1049/2001 artikleid 2 ja 4 ning teisi nimetatud määruse sätteid, kuna:
-    komisjoni järeldus, et hageja taotlus ei kuulu määruse (EÜ) nr 1049/2001 kohaldamisalasse, osutades uute dokumentide koostamisele selle asemel, et võimaldada olemasolevatega tutvumist, ei ole põhjendatud;
-    komisjoni järeldus, et hageja taotlused on ebaproportsionaalsed, seega vastuvõetamatud, isegi kui pidada silmas, et dokumentidega on võimalik osaliselt tutvuda, ei ole põhjendatud;
-    komisjoni järeldus, et hageja taotlused tuleb jätta rahuldamata kohustuse tõttu mitte edastada kolmandate isikute andmeid, ei ole põhjendatud; ning
komisjoni järeldus, et hageja taotlused tuleb jätta rahuldamata vajaduse tõttu säilitada konkursikomisjoni menetluse konfidentsiaalsus ning vajaduse tõttu kaitsta viimase otsustamisprotsessi, ei ole põhjendatud.
____________
1 - Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, lk 43; ELT eriväljaanne 01/03, lk 331).